ธอส. ส่งความสุขในเทศกาลปีใหม่ 2560 มอบเงิน 1,000 บ. แก่ลูกค้ากว่าแสนราย
ธอส. ส่งความสุขในเทศกาลปีใหม่ 2560 มอบเงิน 1,000 บ. แก่ลูกค้ากว่าแสนราย

21 ธ.ค. 2559

นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า เพื่อเป็นการสนับสนุนนโยบายรัฐบาลที่ต้องการช่วยเหลือผู้มีรายได้น้อย ลดภาระค่าใช้จ่ายด้านที่อยู่อาศัย เพิ่มกำลังซื้อในช่วงปีใหม่ให้เกิดการใช้จ่ายหมุนเวียนในระบบเศรษฐกิจ พร้อมกับส่งเสริมการมีวินัยทางการเงินในการผ่อนชำระเงินกู้ ธอส.จึงได้จัดทำ “โครงการของขวัญปีใหม่ 2560 เพื่อส่งเสริมวินัยทางการเงินสำหรับลูกค้า ธอส.ผู้มีรายได้น้อย” โดยธนาคารจะจ่ายเงินจำนวน 1,000 บาทให้แก่ลูกค้า (ผู้กู้หลัก) ซึ่งทุกบัญชีต้องเข้าเงื่อนไขที่ธนาคารกำหนด ประกอบด้วย
1.วงเงินกู้ทุกบัญชีภายใต้หลักประกันเดียวกันไม่เกิน 1 ล้านบาท
2.ต้องไม่เป็นหรือไม่เคยเป็นหนี้ที่ไม่ก่อให้เกิดรายได้ (NPL) รวมถึงไม่เคยประนอมหนี้กับธนาคาร และไม่เคยมีประวัติการติดตามขอให้ชำระหนี้ค้าง
3.มีประวัติการผ่อนชำระหนี้ดีย้อนหลัง 48 เดือน โดยต้องชำระไม่น้อยกว่าเงินงวดที่ธนาคารกำหนดและตรงตามเวลาที่ธนาคารกำหนดทุกเดือน
4.ต้องชำระเงินงวดของเดือนธันวาคม 2559 ในระหว่างวันที่ 1 ธันวาคม 2559 ถึงวันที่ 31 ธันวาคม 2559 และไม่มีค่าธรรมเนียมค้างชำระ
ทั้งนี้ ลูกค้าตามเงื่อนไขดังกล่าว สามารถติดต่อที่ทุกสาขาขอรับเงินของขวัญปีใหม่จำนวน 1,000 บาทได้ด้วยตัวเอง เพียงนำใบเสร็จรับเงินที่ชำระเงินงวดรอบเดือนธันวาคม 2559 พร้อม บัตรประจำตัวประชาชน หรือ บัตรประจำตัวข้าราชการ/บัตรพนักงานองค์การของรัฐ(ตัวจริง) ที่ทุกสาขาของธนาคารอาคารสงเคราะห์ทั่วประเทศ ตั้งแต่วันที่ 22 ธันวาคม 2559 ถึงวันที่ 31 มกราคม 2560
“จากการตรวจสอบข้อมูลพบว่า มีลูกค้าที่เข้าเงื่อนไขได้รับเงินตามโครงการของขวัญปีใหม่ 2560 เพื่อส่งเสริมวินัยทางการเงินสำหรับลูกค้า ธอส. ผู้มีรายได้น้อยเป็นจำนวน 178,000 ราย ซึ่งจะช่วยเป็นแรงจูงใจที่จะส่งเสริมให้ลูกค้ามีวินัยในการชำระเงินกู้ เพื่อโอกาสในการเข้าถึงสิทธิประโยชน์ต่างๆ ที่ ธอส.จัดทำขึ้น โดยเชื่อว่าลูกค้าที่เข้าเงื่อนไขได้รับเงิน 1,000 บาท จะสามารถนำเงินไปใช้จ่ายที่จำเป็นในช่วงปีใหม่ และมีส่วนช่วยกระตุ้นให้เกิดการใช้จ่ายหมุนเวียนในระบบเศรษฐกิจภายในประเทศได้อีกทาง” นายฉัตรชัย กล่าว